Üllés Nagyközségi Önkormányzat Képviselőtestületének

7/2017. (IV.27.) önkormányzati rendelete

**a** **közterületek elnevezéséről, a házszámozás szabályairól, a névtáblák és a házszám elhelyezésének rendjéről**

Üllés Nagyközségi Önkormányzat Képviselő-testülete az Alaptörvény 32. cikk (1) bekezdése, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában, illetve a 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 51. § (5) bekezdésében meghatározott feladatkörében eljárva a következő rendeletet alkotja:

**I. FEJEZET**

**ÁLTALÁNOS RENDELKEZÉSEK**

**A rendelet hatálya, célja**

**1. §**

(1) A rendelet célja, hogy Üllés nagyközség közigazgatási területén egységesen szabályozza a bel- és külterületen kialakult, vagy kialakuló településrészek, közterületek nevének megállapításához, a név- emlék-, és házszámtáblák elhelyezéséhez fűződő hatásköröket, feladatokat, jogokat és kötelezettségeket. A rendelet célja továbbá a házszámozás és a házszám-megjelölés szabályainak megállapítása.

(2) A rendelet hatálya Üllés nagyközség közigazgatási területén található közterületekre, magánutakra, a KCR r. 2. § (1) bekezdésében meghatározott ingatlanokra, az érintett ingatlanok tulajdonosaira, birtokosaira, használóira (a továbbiakban együtt: ingatlantulajdonos) terjed ki.

(3) Üllés nagyközség közigazgatási területén új közterületet elnevezni, új házszámot megállapítani, a korábban megállapított közterületnevet és házszámot megváltoztatni csak e rendelet szabályai szerint lehet.

(4) Az e rendeletben nem szabályozott kérdések tekintetében a közterületek elnevezéséről, a házszámozás szabályairól, az utcanév táblák és a házszámtáblák elhelyezésének rendjéről a központi címregiszterről és a címkezelésről szóló 345/2014. (XII. 23.) Korm. rendelet (továbbiakban: KCR vhr.) előírásait kell alkalmazni.

**2. §**

E rendelet alkalmazásában:

(2) Házszám: a telek egyedi azonosítására szolgáló megjelölés *{345/2014. (XII.23. Korm. rend}.*

(1) Közterület: közhasználatra szolgáló, minden olyan állami vagy önkormányzati tulajdonban álló földterület, amelyet az ingatlan-nyilvántartás ekként tart nyilván. *{1997. évi LXXVIII. tv. 2.§ 13.}*

(3) Utcanév: a település út, utca, tér, köz, sor, dűlő, stb. jellegű közterületét jelölő név.

(4) Földrajzi név: a földfelszín természetes vagy mesterséges részeinek azonosítására szolgáló kisebb vagy nagyobb közösségek által használt tulajdonnév *{303/2007. (XI.14.) Korm. rend.}.*

(5) Hivatalos földrajzi név: a hivatalos célra megállapított, esetenként ugyanazon részlet több neve közül kiválasztott földrajzi név *{303/2007. (XI.14.) Korm. rend.}.*

(6) Közterületnév: az ingatlan-nyilvántartásban nyilvántartott közterületnek a központi címregiszterről és a címkezelésről szóló kormányrendeletben meghatározott közterület jelleget is tartalmazó neve. *{303/2007. (XI.14.) Korm. rend.}.*

(7) Út: a járművek és a gyalogosok közlekedésére, vagy csak a járművek, illetve csak a gyalogosok közlekedésére szolgáló, e célra létesített vagy kijelölt közterület, vagy magánterület (közút, magánút); magánútnak kell tekinteni az állam vagy az önkormányzat tulajdonában álló területen lévő, közforgalom elől elzárt utat is *{1988. évi I. tv.}.*

(8) Közforgalom elől elzárt magánút: a sorompóval, kapuval vagy más fizikai eszközzel lezárt, vagy „Mindkét irányból behajtani tilos” jelzőtáblával és a „magánút” feliratot tartalmazó kiegészítő táblával jelzett út, amely az ingatlan-nyilvántartásban magánútként van bejegyezve *{1988. évi I. tv.}.*

**II. FEJEZET**

**A KÖZTERÜLETEK ELNEVEZÉSÉRE VONATKOZÓ SZABÁLYOK**

1. **A közterületek elnevezésének általános szabályai**

**3. §**

(1) Minden közterületet el kell nevezni.

(2) A mezőgazdasági célú és külterületi dűlő utakat az Mötv. 14/A § (1) bekezdésében, valamint a KCR r. 2. § (1) bekezdésében foglalt esetben el kell elnevezni.

(3) Az újonnan létesített közterület nevét, a létrejöttét követő 6 hónapon belül kell megállapítani.

(4) Ha egy közterület a településrendezés következtében több részre tagozódik, az elkülönült részeknek – az elkülönüléstől számított hat hónapon belül – más nevet kell adni.

(5) Az elnevezett közterület természetes folytatásaként kialakított új közterület rész külön elnevezési eljárás nélkül a már elnevezett közterület nevét veszi fel.

**4. §**

(1) A nagyközség közigazgatási területén több azonos elnevezésű közterület nem lehet.

(2) A közterület elnevezése során törekedni kell arra, hogy az elnevezés rövid és közérthető, a magyar nyelvhelyesség szabályainak megfelelő legyen.

(3) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni

(4) Személyről közterületet elnevezni halála után legalább 25 év elmúltával lehet.

(5) A személyről történő elnevezés során törekedni kell arra, hogy az elnevezés olyan személynek állítson emléket:

a) akinek közismert tevékenysége a társadalmi haladást, a nemzet szellemi, anyagi gyarapodását szolgálta, és személye közmegbecsülésnek örvend, vagy

b) aki a tudomány, művelődés, sport vagy a társadalmi élet egyéb területén kimagaslóan jelentőset tett vagy alkotott, és ez által személyének emléke megőrzésre méltó, vagy

c) akinek Üllés nagyközség életében, történetében kiemelkedő szerepe volt, tevékenységével hozzájárult Üllés nagyközség fejlődéséhez.

(6) Utcát elnevezni külföldi állampolgárságú személyről is lehet, akinek élete, munkássága az emberiség egyetemes értékeit gyarapította, vagy jelentős szerepet játszott hazánk vagy a település életében.

(7) A közterület nevének meg kell egyeznie a személy által használt családi és utónévvel.

(8) Kizárólag családi nevet alkalmazni csak akkor szabad, ha a névadó személyiség csak így ismert, illetőleg az elnevezés egy családról történik.

(9) A (7) és (8) bekezdésben foglaltaktól eltérni akkor lehet, ha a személy nem eredeti néven vált ismertté.

(10) Ha a névadó személy foglalkozása, hivatása, vagy egyéb ismertető jegye szorosan kapcsolódik a személynévhez, akkor ez az utcanévben is feltüntethető.

1. **A közterület elnevezésének megváltoztatása**

**5. §**

(1) Az elnevezéstől számított 15 éven belül nem lehet a közterület elnevezését megváltoztatni.

(2) A közterület elnevezésének változása miatt címváltozással érintett ingatlanban lakcímmel rendelkezők 30 napon belül kötelesek a lakcímet tartalmazó hivatalos okmányaik cseréjéről gondoskodni.

(3) Közterület elnevezés vagy házszámváltozás esetén a jegyző a változást követő 30 napon belül gondoskodik a változással érintett ingatlan adatainak a Címnyilvántartáson történő átvezetéséről.

(4) Közterület elnevezés vagy házszámváltozás esetén a változást követően hivatalos ügyekben csak az új elnevezést, számozást lehet használni.

1. **A közterület elnevezések védetté nyilvánítása**

**6. §**

(1) A helytörténeti értékű közterület elnevezéseket védetté lehet nyilvánítani.

(2) A védett közterület elnevezéseket csak különösen indokolt esetben lehet megváltoztatni.

1. **A közterület elnevezések megszüntetése**

**7. §**

(1) A közterület megszüntetésével külön önkormányzati döntés nélkül annak neve is megszűnik.

(2) A jegyző a közterület megszűnését követő 30 napon belül gondoskodik a közterület nevének Címnyilvántartásban történő törléséről, és a szükséges címkezelést lefolytatja.

1. **A közterületek elnevezésének eljárási szabályai**

**8. §**

(1) A közterületnév megállapítását vagy megváltoztatását kezdeményezheti:

a) a polgármester,

b) a jegyző,

c) a Képviselő-testület bizottsága,

d) a helyi önkormányzat képviselője,

e) Üllés nagyközség közigazgatási területén a közterületnév megállapításával vagy megváltoztatásával érintett közterületen bejelentett lakcímmel rendelkező állampolgárok ¼-e.

(3) Új közterület elnevezése esetén a Képviselő-testület által javasolt közterület elnevezést haladéktalanul meg kell küldeni a Földrajzinév-bizottságnak véleményezésre. A vélemény kézhezvételét követően az elnevezésre vonatkozó javaslatot annak benyújtása előtt legalább 8nappal a helyben szokásos módon közzé kell tenni.

(4) Az elnevezésre a jegyzőhöz benyújtott írásos beadványban tehető javaslat, melynek tartalmaznia kell az elnevezni kívánt közterület pontos behatárolását, valamint annak indokolását. Az elnevezéssel kapcsolatos észrevételeket szintén a Képviselő-testület elé kell terjeszteni.

(5) A beérkezett javaslatokat a Képviselő-testület véleményezi, annak kiválasztásáról a képviselő-testület egyszerű többségű határozatával dönt.

**9. §**

**Üllés Nagyközségi Önkormányzat Képviselő-testületének hatáskörébe tartozik:**

a) közterületek nevének megállapítása és megváltoztatása

b) közterület nevének védetté nyilvánítása;

c) közterület személyről való elnevezése, ezen elnevezések megváltoztatása

d) emléktábla elhelyezése

**10. §**

A közterület elnevezésével kapcsolatos döntést a helyben szokásos módon közzé kell tenni, továbbá a döntésről értesíteni kell a Címnyilvántartást, a KSH-t, az Okmányirodát, az illetékes földhivatalt, az illetékes rendőrkapitányságot, postahivatalt, tűzoltóságot, mentőállomást, a közmű-szolgáltatókat és a cégbíróságot.

**III. FEJEZET**

**MAGÁNUTAK ELNEVEZÉSÉNEK SZABÁLYAI**

**11. §**

A magánút elnevezésére a tulajdonosa kérelmére kerülhet sor, azzal, hogy amennyiben a kezdeményezést a Képviselő-testület támogatja, a magánút elnevezésére e rendelet 2-9. § -ainak figyelembe vételével kerülhet sor.

**IV. FEJEZET**

**A HÁZSZÁM MEGÁLLAPÍTÁSÁRA VONATKOZÓ SZABÁLYOK**

**12. §**

(1) A lakóházakat, egyéb épületeket és az építési telkeket (a *továbbiakban*: ingatlan) házszámmal kell ellátni.

(2) A változtatáskor arra kell törekedni, hogy a házszám-változtatás minél kevesebb érintett lakcímének megváltoztatásával járjon.

(3) A házszám arab szám, valamint, ha szükséges arab szám és alátöréssel az ABC nagybetűivel írt betűjele.

(2) A házszámozásnál figyelemmel kell lenni, azon beépítetlen telkekre is, melyek a későbbi beépítéskor a közbenső házszámot kapják.

(3) Ingatlan megosztása esetén – ha az újonnan kialakuló telek ugyanarra a közterületre nyílik – a házszámot az ABC nagybetűivel kell megkülönböztetni.

(4) Telekegyesítéskor a házszámokat össze kell vonni, kötőjellel elválasztva egymástól. A házszámozás folyamatosságát a telekösszevonást követően is biztosítani kell.

(5) Ha egy ingatlan több közterülettel (utcával) is érintkezik (pl.: saroktelek), házszámot arról a közterületről lehet megállapítani, amely felől az ingatlan megközelíthető (bejárata esik), vagy az építmény utcafronti főhomlokzata határozza meg a házszámozást, illetve új megosztás esetén a szélesebb közterület soron következő házszámát kell kapnia, esetleges alátöréssel.

(6) Amennyiben a közterületnek a nyilvántartásba vett házszámokkal rendelkező szakaszán telekalakítás, beépítés, vagy a házszámok egyéb okból történő rendezése miatt a közterület, közterületszakasz jelentős részének átszámozására lenne szükség, — az átszámozás elkerülése érdekében — az érintett házszámot az ABC betűivel írt alátöréssel kell megállapítani. Az elnevezni kívánt új ingatlanhoz legközelebb eső házszámot kell alkalmazni, az ABC nagybetűinek alátörésével.

**13. §**

(1) A házszámozást úgy kell elvégezni, hogy a számok a település központjától kifelé haladva, 1-től kezdődően növekedjenek. Az utca bal oldala páros, a jobb oldala páratlan számozást kap. Az ingatlanokat a magasabb rangú utca torkolatától kezdve kell számozni.

(2) Terek esetén a házszámozás 1-től kezdődően folyamatos, az óramutató járásával megegyező irányú.

(3) Földrajzi okokból csak egyik oldalán beépíthető utcák (folyópart, árokpart) és foltszerűen beépített területek házszámozása 1-től kezdődően folyamatos.

(4) Az (1) – (3) bekezdés rendelkezései a rendelet hatálybalépésekor már meglévő közterületek házszámozását nem érintik.

**14. §**

(1) Ugyanazon helyrajzi számú ingatlanon álló, több épület, ikerház, sorház esetén, továbbá telekosztás során keletkező új helyrajzi számú ingatlan esetén A, B, C, stb. alátörés alkalmazható.

(2) A kialakult házszámozást követően egyesített ingatlanok megtartják eredeti házszámukat.

(3) Egy közterületre nyíló több ingatlan azonos számmal nem jelölhető.

**15. §**

(1) A házszámokat és azok változásait hivatalból, illetve azon személy kérelmére, akinek házszámváltozáshoz jogos érdeke fűződik a jegyző határozatban állapítja meg. A jegyző határozata alapján azok a személyek, akik az érintett ingatlanon lakcímmel rendelkeznek, kötelesek az új lakcímüket hivatalos okmányaikon átvezettetni.

(2) A házszám megállapításáról szóló határozatot az érintett ingatlannal rendelkezni jogosultakon túl közölni kell a 10. §-ban meghatározott szervekkel, valamint az ingatlannal közvetlenül határos ingatlan tulajdonosaival.

**V. FEJEZET**

**NÉVTÁBLÁK ÉS HÁZSZÁMTÁBLÁK ELHELYEZÉSE**

1. **Névtáblák elhelyezésének szabályai**

**16. §**

(1) A közterületek nevét jól látható módon, névtáblán kell feltüntetni. Az elhelyezés határidejéről a Képviselőtestület rendelkezik.

(2) A közterületek névtábláit az útkereszteződéseknél, továbbá a saroktelek kerítésén, ennek hiányában a saroképületen, vagy külön tartószerkezeten kell elhelyezni.

(3) A névtáblákat a Képviselőtestület által meghatározott minta szerint kell elkészíteni, ennek költségét az önkormányzat viseli.

(4) A névtábla kihelyezésével érintett ingatlan tulajdonosa vagy használója a névtábla kihelyezését és az ezzel kapcsolatos munkálatokat tűrni köteles. Amennyiben a névtábla elhelyezésével az ingatlanon kár keletkezik, azt a kihelyező köteles megtéríteni.

(5) A névtáblák kihelyezéséről, karbantartásáról, szükség szerinti cseréjéről az önkormányzat gondoskodik.

(6) A névtáblák kihelyezéséről az érintett szerveket és az ingatlantulajdonost értesíteni kell.

**Emléktábla elhelyezésének szabályai**

**17. §**

(1) Személyről elnevezett közterületen, arra alkalmas helyen és módon a névadó személyiség születési és halálozási évét, tevékenységét röviden ismertető emléktábla helyezhető el.

(2) Az emléktábla elkészíttetése és kihelyezése az Önkormányzat feladata.

(3) Az emléktábla kihelyezéséről minden közforgalom előtt megnyitott területen a Képviselő- testület dönt.

**18. §**

**Tilos a közterület névtáblát, emléktáblát:**

a) megrongálni, beszennyezni;

b) eltakarni vagy bármely más módon tájékoztató jellegét megszüntetni;

c) jogtalanul kihelyezni, eltávolítani.

**19. §**

A közterület elnevezésének megváltozása esetén a régi elnevezést feltüntető névtáblákat, a változásról szóló döntést követő egy évig, piros átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi fölött vagy alatt kell elhelyezni.

**2. Házszám elhelyezésének szabályai**

**20. §**

(1) Az ingatlan tulajdonosa köteles az ingatlant házszámmal (a továbbiakban: házszám) ellátni.

(2) A házszámot az ingatlan utcafronti kerítésére, házfalára, az utcáról jól látható módon kell az ingatlantulajdonosnak elhelyezni.

(3) A házszám beszerzéséről, kihelyezéséről, olvasható állapotban tartásáról, szükség szerinti cseréjéről és pótlásáról az (1) bekezdés szerinti kötelezett saját költségén köteles gondoskodni.

(5) Azon ingatlantulajdonosok, akiknek ingatlanán a házszám hiányzik, vagy nem látható, kötelesek azt e rendelet hatályba lépésétől számított 90 napon belül elhelyezni.

**Egyéb rendelkezések**

**21. §**

(1) Aki:

a) házszám kihelyezésével, pótlásával, cseréjével, vagy a közterület névtáblája kihelyezésének tűrésével kapcsolatos kötelezettségeket megszegi,

b) közterület névtáblájának, házszám tájékoztató jellegét megszünteti

c) közterület névtáblát, házszámot, emléktáblát jogtalanul kihelyez, vagy eltávolít, a közösségi együttélés alapvető szabályainak betartását mulasztja el, és 5.000,- Ft-tól 20.000,- forintig terjedő közigazgatási bírsággal sújtható.

(2) Az (1) bekezdésben meghatározott esetekben a Polgármesteri Hivatal ellenőrzése jogosult munkatársa közigazgatási eljárást kezdeményezhet.

(3) A közigazgatási bírság kiszabásával kapcsolatos hatáskört Üllés Nagyközség Önkormányzat Képviselő-testülete a Jegyzőre ruházza.

**VI. FEJEZET**

**22. §**

**Záró rendelkezések**

(1) E rendelet a kihirdetését követő napon lép hatályba.

(2) A rendelet hatálybalépésével egyidejűleg a közterületek elnevezéséről és a házszámozás szabályairól szóló 5/2013. (II.21.) önkormányzati rendelet hatályát veszti.

Üllés, 2017. április 26.

**Nagy Attila Gyula Dr. Borbás Zsuzsanna**

polgármester jegyző

Záradék:

A rendelet kihirdetésének napja: 2017. április 27.

Dr. Borbás Zsuzsanna

jegyző